نوح

نوح (بالعبرية: נֹחַ) هو شخصية دينية تدكرات ف لكتوبا المقدسة تاع الديانات السماوية و تذكرات شخصية تتشبه ليه ف لميطولوجيا تاع بلاد بين لويدان. على حساب لمرويات لاسلامية، نوح دعا القوم ديالو باش يامنو ب الله 950 عام. و كان الحفيد نمرة 19 ديال ادم و بات البشرية التاني من بعد ما نجا من الطوفان العظيم لي سالا البشرية كلها الا المومنين لي نجاو من الطوفان ب باطو عملاق تشهر بسمية باطو د نوح. وعلى حساب الموسوعة الكاطوليكية، فبات نوح و مو سماوه هاد سمية حيت قتانعو بلي نوح غادي يعتق البشرية من العقوبة لي هبطها الله على ادم ويوصل الانسانية ل طمانينة و راحة. و كاينة قصص تاتشبه ليها فالاساطير ليونانية لقديمة، تتهضر على واحد سميتو ديوكاليون عتق ولادو و مجموعة تاع الحيوانات من الطوفان ب باطو. و كاينين اساطير من ارلاندا على ملكة بحرات 7 لعوام باش يتجنبو الغريق من طوفان لي عم ايرلندا. نوح فنظر تاع الاكاديميين. على حساب بزاف تاع المؤرخين والاكاديميين فمجال اللغات فتوراةـ لي تاتعتابر اقدم كتاب ديني دكر قصة نوح ونتيجة الاختلاف فالمصادر فتوراة تتبين جوج شخصيات مختالفا لنوح فمرا تتبينو بلي هو راجل زاهد قريب من رب للي ختارو باش يخلص البشرية من الدمار، ومرا خرا تنشوفو توراة تتوصف نوح بلي اول فلاح من البشر واول واحد صنع نبيذ. وتيسوفو بعض المحللين بلي هاذ تناقض فوصف شخصية غادي يكون المعنى ديالو وقع غالاط ملي تنقلات روايات وبلي بطل قصة طوفان يمكن يكون جد نوح وسميتو بالعبرية اينوخ وبالعربية نوح وبلي تشابه فسميات هو ليدار هاد الغلط. وتتشير الابحاث الجيولوجية و قراية المتحجرات وطبقات علم الارض بلي كاين دلائل على وقوع فيضان فمنطقة الشرق الاوسط فالعصور القديمة ولاكن الابحاث ماتتبينش المعتقد ديني. بلي طوفان طرا فالارض كلها. و تتبين دراسات من جامعة كولومبيا فميريكان بلي البحر الكحل كان بحيرة فالعصر الجليدي وبلي درجة حرارة الارض بدات تترتافع قبل 12. 000 عام وبدات الكتل الجليدية تتنصاهر، وبلي قبل 7000 عام وقع متداد للما تاع البحر لبحر لبيض لمتوسط ووقع طوفان فاتجاه تاع تركيا، و كانت قوة الطوفان تتعادل لي تيقرب 200 مرة قوة شلالات نياڭارا. طوفان نوح ف ملحمة ڭيلڭاميش. تاتعتابر ملحمة ڭيلڭاميش السومرية لي تكتاشفات اللواح الطينية ديالها عام 1853 من قيبال شي وحدين اول نص من الناحية التاريخية تذكرات فيه قصة طوفان فحين بزاف تاع العلماء تايعتاقدو بلي القصة تزادت للوح 11 من واحد خدم قصة طوفان ليكاينا فاترا هاسس. فالاسطورة تيحاول الملك ڭيلڭاميش يوصل لسر الخلود على طريق بنادم الوحيد للي وصل لتحقيق الخلود وكان سميتو ؤتناپيشتيم ولا اطرا هاسيس ولي تايعتابروه بزاف تيشبه لشخصية نوح فالاديان اليهودية و المسيحية و الاسلام. وملي غادي يلقىى ڭيلڭاميش اوتنابشتم تيبدا اخيرا تايعاود قصة الطوفان العضيم لي وقع بامر تالالهة، وقصة الطوفان هنا تاتشبه لقصة طوفان نوح، ونجى من الطوفان اوتنابشتم ومرتو وقررات الالهة تعطيهم الخلود. نوح فاليهودية والمسيحية. على حساب التوراة وسفر التكوين فالعهد القديم من الكتاب المقدس فنوح كان ولد لامخ وكان الجيل العاشر بعد ادم وكان عمرو 600 عام ملي وكل ليه الخالق مهمة يبني السفينة وعاش 350 عام بعد الطوفان وكان عمرو ملي مات 950عام. تيصور العهد الجديد من الكتاب المقدس نوح شخصية قريبة وتطيع الخالق العظيم وتايحطو انجيل مرقس فلمنزلة تاع ابراهيم ويعقوب. فالكتابات المسيحية لي تكتبات فالقرن الثالت بعد الميلاد من قبل اوريليس اوغسطين (354 - 430) وتعطات اهمية دينية كبيرة لسفينة نوح، فالقرون الوسطانية بدا المسيحيون فلكتابات ديالهوم بالاقتناع بتوزيع العرقي للاجناس البشرية لي تذكر فسفر التكوين وزادو ليه توزوع طبقي جديد فالاعتقاد ليكاين هو رجال ال والقديسيين تاينحادرو من سلالة سام والفرسان تاينحادرو من سلالة يافث والفقراء تاينحادرو لسلالة حام وتذكر التوراة بلي سام وحام ويافث هما ولاد نوح تيشوفو المحللين بلي لمعاودة تاع فكرة لعنة حا لي تايعتابرها البعض اول تقسيم عنصر ستاند على الدين ولي يمكن لعبات دور فنظرة ليكاينا على الافريقيين و ليعندهوم بشرة كحلا. تيشوفو المحللين بلي لمعاودة تاع فكرة لعنة حا لي تايعتابرها البعض اول تقسيم عنصر ستاند على الدين ولي يمكن لعبات دور فنظرة ليكاينا على الافريقيين و ليعندهوم بشرة كحلا. نوح في الاسلام. ف لقران. تذكر نوح فبزاف تاعع الايات القرانية فسورة ال عمران وسورة النساء وسورة المائدة وسورة الانعام وسورة هود وسورة العنكبوت وحتا سورة نوح ليتسمات عليه وبزاف. وعلى حساب الدين الاسلامي فالله صيفط نوح لقوم تايعبدو الاوثان باش يدعيهوم يعبدوه بوحدو و مايعبدوش غيرو، ولاكن حتا حد ما ثصنط ليه واكترية بقاو تيعبدو الاوثان ونصبو ليه العداوة وللي امن بيه وواعدوهوم بالرجيم. وعلى حساب القران فنوح بقا تايدعي القوم ديالو باش يعبدو الله الف عام وبلي الله امرو باش يبني سفينة، ولي ماعمر البشرية عرفات بحالها، فتڭال بلي طول ديالها 80 ذراع وكان العود من شجر الساج ولا الصنور على حساب المصادر، وتامر باش يطلي لداخل ديالها ولخارج بالقار، ويدير فيها 3 طوابق، ويخلي لرض للحيوانات والوحوش، وتاني لبنادم ولفوق للطيور، ولكن كاين سقف ساد عليها. وتوحى لنوح علامة بدية تاع الطوفان هو يجي امر الله بلفوران تاع التنور، وتڭال بالتنور هو بركان فالبلاصة، وفتفسير اخر فوران تنور نوح وهو التنور لي ورثو من حواء، وفوران الما فوق الارض، كاين بزاف… وملي تحققات العلامة امر نوح باش يهز من كلا دابة فوق الارض زوجين و لاهل ديالو ولي امنو معاه وكان لعدد ديالهوم قليل. وماكانتش مرت نوح مومنة وماطلعاتش، وكان واحد من ولادو مخبي مخبي لعصيان ديالو وتيبين الايمان ڭدام نوح وتاهو ماطلعش. قال ابن عباس: «امن من قوم نوح ثمانون انسانا». وهز تمانين راجل وعيالاتهوم فسفينة. وتفرڭعات الارض بلما وطاحت السماء ورتافع الما وهز سفينة وهي غاديا بيهوم فموجا بحال جبال 150 نهار. وهللك الباقي وملي ومابقا تاكافر فالارض وصيفط نوح حمامة ودارت رجليها فطين وهزات ليه غصن تاع زيتون، وملي شافها عرف بلي الما مشا.